GO GEORGE haakplekke word uitgestryk | George Herald
GO GEORGE haakplekke word uitgestryk
Friday, 13 November 2015, 08:00
Dumisane Manbhanti is 'n rystoelgebruiker van Rosedale wat dikwels van die busdiens gebruik maak. Foto's: Michelle Pienaar
GEORGE NUUS - 'n Paar haakplekke in die dorp se publieke vervoernetwerk het aan die lig gekom tydens 'n besoek aan twee busstoppe vir die GO GEORGE-busdiens in Rosedale en Syferfontein. Inwoners van Rosedale beweer dat hulle soms oor 'n uur moet wag vir 'n bus wat hulle na die middedorp kan vervoer.
Dumisane Manbhanti, 'n rystoelgebruiker, moes Maandag wag vir 'n tweede bus omdat daar nie plek was in die oorspronklike bus nie. Hy kon darem 'n uur later die tweede bus haal. Volgens Yolandie Kiewit van Rosedale gebeur dit dikwels dat passasiers hul tweede ryrit binne 'n uur verbeur - vir R8 is jy geregtig op twee busritte binne in uur.
In Syferfontein kla pendelaars dat die minibus hulle nie naby hul huise kom haal nie, maar sowat 'n kilometer van die nedersetting. Verder is daar ongelukkigheid omdat die busstop nie skuiling bied nie.
Nog 'n inwoner kla oor "oorvol busse" by Delvillepark. "Ons moet soms op busse klim wat verby die toelaatbare lyn van volwees is," het Mandy Arries gesê. "Die busse is reeds vol wanneer dit by Delvillepark aankom." Hulle wag ook glo baie lank in die aand vir 'n bus van Delvillepark na Syferfontein.
Wat sê GO GEORGE?
GO GEORGE is jammer oor die frustrasie wat die Delvillepark-passasiers beleef, het Chantel Edwards-Klose, mediaskakelbeampte van George-munisipaliteit, gesê.
"Op grond van die terugvoer wat deur die inbelsentrum en sosiale media van passasiers ontvang is, het GO GEORGE tans veldmonitors op die toneel om die Beach A-, Panther- en Hypersave-bushaltes te monitor en 'n verslag op te stel van die werklike aankoms- en vertrektye."
'n Deel van die Delvillepark-inwoners se frustrasie spruit uit die nuutste aanpassing van die roetes wat meebring dat minibusse in stede van groot busse passasiers in die woonbuurt oplaai en na Beachweg neem om oor te klim op die hoofroetes.
"Die rede vir hierdie verandering is dat die Delvillepark-strate nie vir swaar voertuie ontwerp is nie," het Edwards-Klose gesê.
Die bestuur van GO GEORGE kom ook agter dat passasiers soms te vroeg by 'n halte opdaag. "Daarom onderneem GO GEORGE om die tydroosters wat gefinaliseer is ná die laaste roeteverfynings, af te rond." Die nuwe roosters word in vandeesweek se George Herald gepubliseer. Lesers word versoek om dit uit te skeur en te hou.
GO GEORGE sal ook gedrukte weergawes by sentrale punte soos die middedorpwisselaar en klinieke beskikbaarstel. In reaksie op Manbhanti se klagte het GO GEORGE onderneem om hom te besoek en met sy probleem te help.
"Indien hy gemeen het die bus lyk te vol vir 'n rolstoel, wys ons graag daarop dat daar op elke bus prioriteitsitplekke is vir mense met spesiale behoeftes wat aan hulle afgestaan moet word wanneer hulle op 'n bus klim," het Edwards-Klose gesê.
"Die rolstoelvasmeerstasie is in hierdie selfde area en sal altyd beskikbaar gemaak word, al is daar reeds iemand anders op daardie sitplek."
Diegene wat 'n aansluitingsrit verbeur omdat 'n bus laat is, word versoek om dit dadelik by 0800 044 044 te rapporteer. Busskuilings sal by sekere bushaltes opgerig word sodra die stelsel gefinaliseer is en die finansiering beskikbaar is.
Pieter Titus (agter, links), Johanna Julies, Sarie Hefka en Jacoline Bruintjies en hul kinders Ashtonique Julies (6), Luné Bruintjies (6) en Ashwill Bruintjies (10, in die bus), stap sowat 'n kilometer vanaf hul huise in Syferfontein na die eerste busstop waar 'n minibus hulle optel.